钦定古今图书集成/明伦汇编/氏族典/第236卷 > 张齐
## 钦定古今图书集成/明伦汇编/氏族典/第236卷 > 张齐

按《梁书张齐传》，“齐字子响，冯翊郡人。世居横桑，或云
横桑人也。少有胆气。张稷为荆府司马，齐从之，甚相
知重。稷为南兖州。永元中，义师起，东昏征稷归，都督
宫城诸军事。外围渐急，齐日造王珍国，阴与定计。计
定，夜引珍国就稷。明旦与稷、珍国即东昏于内殿，齐
手刃焉。明年，高祖受禅，封齐安昌县侯。天监二年，迁”
天门太守。十四年，迁信武将军、巴西梓潼二郡太守。
是岁，葭萌人任令宗因众之患魏也，杀魏晋寿太守，
以城归款。鄱阳王遣齐迎令宗。十五年，大破魏军于
葭萌。齐在益部累年，讨击蛮獠，身无宁岁。其居军中，
能身亲劳辱，与士卒同其勤苦，自画顿舍城垒，皆委
曲得其便，调给衣粮资用，人人无所困乏。普通四年，
迁信武将军、新兴永宁二郡太守。未发而卒，时年六
十七。谥曰“壮。”